《题灵岩寺》
宋代·赵善悉

江南多名山，雁荡最崒嵂。
山中多古寺，灵岩渺无匹。
天柱高摩云，展旗巧障日。
风榻卧石屏，雾窗涵卓笔。
上有小龙湫，龙鼻清泉出。
异哉诺讵罗，来此坐叠膝。
我亦荡中人，景象颇能悉。
独秀玩苍翠，重台听萧瑟。
却穿水帘谷，衣襟寒慄慄。
还入新月洞，意气何飘逸。
安期指瓜枣，羡门献梨栗。
飘瓦孰是非，临歧置得失。
平生方外游，兹游为第一。
谩登岭三三，休跨盘七七。
岂意山尽头，时复有禅室。
门并双峰尖，路爽千榕密。
触石浅溪鸣，投林飞鸟入。
傍人应笑允，观山何时毕。
笑话傍人道，恨我少登陟。
作诗寄行役，吾非贪著述。

作者简介：赵善悉（一一四一～一一九八），字寿卿，宋宗室。孝宗乾道二年（一一六六）进士（明永乐《乐清县志》卷七），调无锡县丞，知宁德县，通判临安府。淳熙十年（一一八三），知秀州（《宋会要辑稿》食货六一之二七）。十三年，知江州（同上书兵一九之三三）。历江西、两浙运判，迁两浙转运副使。宁宗庆元四年卒，年五十八。事见《水心集》卷二一《中大夫直敷文阁两浙运副赵公墓志铭》。